A "Blücher" volt a harmadik hajó, melyet Gebhard Leberecht von Blücher porosz tábornagyról neveztek el. A tábornagy azzal szerzett hírnevet, hogy Wellington hercegével társulva legyőzték Napóleont a waterlooi csatában. Az első "Blücher" nevű hadihajó, egy Kielben, a "Norddeutsche Schiffbau AG" (később "Krupp-Germaniawerft") által épített korvett volt, melyet 1877. március 20-án bocsátottak vízre. Miután 1907-ben felrobbant a kazánja, a hajót csak szén szállításra használták a spanyolországi Vigóban. A második "Blücher", az "SMS Blücher" egy páncélozott cirkáló volt "(Panzerkreuzer)", melyet 1908. április 11-én bocsátottak vízre, a kieli birodalmi hajógyárból. Ez a hajó 1915. január 24-én süllyedt el, a doggerbanki csatában, az első világháború folyamán. Az "SMS Blücher" a csata során alulmaradt a túlerőben lévő brit csatacirkálókkal szemben.